
Dôvodová správa

A. Všeobecná časť

Predložený návrh opatrenia Národnej banky Slovenska z ... 2026 o predkladaní hlásení veriteľom poskytujúcim spotrebiteľské úvery (ďalej len „návrh opatrenia“) je vypracovaný na základe splnomocňovacieho ustanovenia § 34 ods. 4 zákona č. 312/2025 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej len „zákon“).

[bookmark: _Hlk221005976]V súvislosti s prijatím nového zákona, ktorý nahradí zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov v znení neskorších predpisov, sa ustanovuje rozsah a spôsob podávania hlásení veriteľmi. Opatrenie nahrádza doterajšie opatrenie Národnej banky Slovenska z 12. decembra 2017 č. 14/2017 o predkladaní výkazov veriteľa poskytujúceho spotrebiteľské úvery na účely vykonávania dohľadu. Prostredníctvom hlásení sa budú zbierať základné údaje o dohliadanom subjekte (tzv. kmeňový list), údaje o jeho základných finančných ukazovateľoch, údaje o poskytnutých úveroch a údaje o reklamáciách, súdnych sporoch a trestných konaniach. Veritelia, ktorí sú oprávnení vykonávať spravovanie úverov, budú predkladať údaje prostredníctvom hlásení o spravovaných úveroch.

Dohliadaný subjekt bude hlásenia predkladať elektronicky prostredníctvom Štatistického zberového portálu v štvrťročnej (hlásenie o RPMN) alebo polročnej periodicite (ostatné hlásenia). Dáta budú spracúvané v rámci priebežného dohľadu na diaľku a budú tvoriť základ pre rizikové hodnotenie subjektov pri plánovaní dohľadov.

Účinnosť opatrenia sa ohľadom na dĺžku legislatívneho procesu, lehotu na vyhlásenie opatrenia v zbierke zákonov, legisvakanciu a periodicitu predkladania výkazov navrhuje dňom 
1. januára 2027. V súlade s navrhovaným dátumom účinnosti sa budú navrhovaným spôsobom údaje predkladať prvýkrát za prvý kalendárny polrok 2027 a pri výkaze RPMN za prvý štvrťrok 2027.

Návrh opatrenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

[bookmark: _Hlk103853119]Návrh opatrenia nemá vplyv na rozpočet verejnej správy, limit verejných výdavkov, životné prostredie, informatizáciu spoločnosti, služby verejnej správy pre občana, manželstvo, rodičovstvo, rodinu a deti a nemá ani sociálne vplyvy. Návrh opatrenia má pozitívny aj negatívny vplyv na podnikateľské prostredie popísaný v doložke vybraných vplyvov. 

Predkladaný návrh opatrenia nie je predmetom vnútrokomunitárneho pripomienkového konania.

Predkladaný materiál neobsahuje tabuľku zhody, nakoľko sa návrhom opatrenia nepreberajú žiadne smernice Európskej únie.

[bookmark: _Hlk98406542]B. Osobitná časť

[bookmark: _Hlk98331715]K § 1
	Ustanovuje sa výpočet hlásení, ktoré dotknuté subjekty predkladajú Národnej banke Slovenska. Hlásenia obsahujú údaje o dohliadanom subjekte, údaje o jeho základných finančných ukazovateľoch, údaje o poskytnutých úveroch a údaje o reklamáciách, súdnych sporoch a trestných konaniach. Veritelia, ktorí sú oprávnení vykonávať spravovanie úverov, budú predkladať údaje o objeme spravovaných pohľadávok zo zmlúv o úvere. 

K § 2
	Ustanovuje sa periodicita vypracúvania hlásení. Ak sa použije ako účtovné obdobie kalendárny rok, hlásenia sa vypracúvajú podľa stavu k poslednému dňu príslušného kalendárneho polroka a príslušného kalendárneho štvrťroka. Ak sa použije ako účtovné obdobie hospodársky rok, ktoré je posunuté oproti účtovnému obdobiu, ktorým je kalendárny rok, hlásenia sa vypracúvajú podľa stavu k poslednému dňu príslušného hospodárskeho polroka.

K § 3
	Ustanovuje sa spôsob predkladania hlásení Národnej banke Slovenska a termíny ich predkladania. Zároveň je upravený režim pre subjekty, ktorých účtovné obdobie je iné ako kalendárny rok.

K § 4

Hlásenia podľa tohto opatrenia sa predkladajú len  veriteľmi, ktorí získali povolenie podľa § 25 zákona. Predkladanie hlásení sa nevzťahuje na banky, zahraničné banky alebo pobočky zahraničnej banky.

K § 5

	Toto opatrenie zrušuje opatrenie Národnej banky Slovenska z 12. decembra 2017 č. 14/2017 o predkladaní výkazov veriteľa poskytujúceho spotrebiteľské úvery na účely vykonávania dohľadu.

K § 6

	Účinnosť opatrenia sa navrhuje od 1. januára 2027.

K prílohám 1 až 7

	Prílohy ustanovujú vykazované údaje pre jednotlivé hlásenia a tiež metodiky na ich vypracovanie. 

